Мывэ телъыджэ
ХьэтIохъущокъуэм и жыг хадэм и лъэс лъагъуэ нэхъыщхьэм щагъэув сурэтыщI, скульптор Пащт-Хъан Алим «Вагъуэбэ мывэ» зыфIища и IэдакъэщIэкIыр.
Домбеякърэ ди щIыналъэм къыщыщIах граниту зэхэлъ мывэ домбейм сурэтыщIым и гупсысэ куур лъэныкъуэ куэдкIэ щызэхуэхьэсащ. Абыхэм ящыщ зыщ нартыжьхэм я тхыдэ жыжьэр. Мывэм тонн мини 7 и хьэлъагъщ. Абы и джабэхэм екIуэкIыу хэгъэтIысхьащ домбеякъым къыхэщIыкIа «вагъуэхэр». Сантиметри 5 — 20 зи инагъ а пкъыгъуэхэр Германием и «Лауххаммер» заводым щагъэжащ. Абы домбеякъым къыхэщIыкIауэ къыщыщIагъэкI хьэпшыпхэр, псом хуэмыдэу уэзджынэхэр я фIагъкIэ дуней псом щыцIэрыIуэщ.
СурэтыщIым къызэрыхигъэщамкIэ, мывэм екIуэкIыу хилъхьа вагъуэхэм я дэтхэнэ зыми мыхьэнэ пыухыкIа иIэщ. Вагъуэбэм и ныбжь тридзэр, уэгумрэ вагъуэмрэ, лъэпкъхэм я зэкъуэтыныгъэр — псори щызэхуэхьэсащ псэкупсэ къарум и инагъым нагъыщэ хуащIа мывэм. Псом нэхърэ нэхъ гъэщIэгъуэныращи, абы бгъэдыхьэу зэпэзыплъыхь дэтхэнэми къыдэушынущ тпэжыжьэ хьэршым ихъумэ щэхухэм я зы Iыхьэ.
«Вагъуэбэ мывэр» — япэ лэжьыгъэщ. Абы къыкIэлъыкIуэнур фарфорым, ещанэр зэрыщыту домбеякъым къыхищIыкIынущ Пащт-Хъан Алим. А лэжьыгъищми философие гупсысэр лъабжьэ хуищIащ скульпторым. Шэч хэлъкъым цIыхубэм апхуэдэ лэжьыгъэ купщIафIэр гунэс зэращыхъунум.
Шэрэдж Дисэ.
